text: Oddere på jagt i havedamme: Fisk i fare 
  27 april 2015 kl. 07.51
  Fiskehejren er kendt for at fiske i havedammen men har nu fået en skarp konkurrent
  Mange ejere af en havedam med for eksempel guldfisk har undret sig over et pludseligt svind i antallet af fisk. 
  Fiskehejren har hidtil ofte været synderen. Den stiller sig ganske enkelt på bunden af den lille havedam og begynder at gribe sine ofre med sit lange næb.
  Men nu ser det ud til at den har fået konkurrence fra odderen.
  - Odderen er en fantastisk dygtig og hurtig svømmer og vil i et havebassin ikke have nogen problemer med at fange fiskene, siger akvariemester Arne Sørensen fra Fisker- og Søfartsmuseet i Esbjerg.
  Han forklarer, at det efter al sandsynlighed er en ung han, der strejfer omkring for at finde sig sit eget territorium.
  - Oddere er meget territoriale, så de unge hanner kan efterhånden have svært ved at finde et sted, hvor de kan være, og så kommer de stadig tættere på vores boliger. 
  Odderen var ved at uddø i Danmark i 70?erne, men er nu blevet almindelig. Det kan ses i nogle havedamme og i trafikken. Hvert år bliver 30-40 oddere kørt over af biler.
  Læs om odderen her
  - Vi har selv haft en odder, der blev kørt over lige her udenfor museet, fortæller Arne Sørensen. 
  Selv om ejeren af havedammens fisk - uanset om det er almindelige guldfisk eller dyre koikarper til over 1.000 kr. stykket - ofte er voldsomt irriteret og ærgerlig over tabet, så er der ikke noget at rafle om: Odderen er fredet. 
  Den må altså hverken skydes, forgiftes eller fanges i fælde.
  